
BLOKKWOOD eljárással modifikált hazai faanyagok éghetőségi paraméterei

A modifikálásról:
„Olyan módosító eljárás, mely megváltoztatja a faanyag összetételét azzal a céllal, hogy a felhasználás szempontjából a faanyag előnyös, új tulajdonságokra tegyen szert és ezzel alkalmazási területét szélesítse, új termékek előállítását biztosítsa.”
(Bosshard,1984)
A faanyagok építőanyagként való hasznosítása egészen az emberiség kezdetéig nyúlik vissza. Alapvető építőanyagként kezeljük, mely minden építkezésnél megjelenik, illetve beépítésre kerül valamilyen formában. Így az igény a faanyagok védelmére és tartósságuk megnövelésére viszonylag hamar kialakult. A modifikálás egy korszerű és egyre elterjedtebb eljárás erre az igényre mely, mint azt Bossard idézetében is olvashatjuk a faanyag használhatóságának növelésére törekszik. Az eljárás kidolgozása bár már több évtizedes múltra tekint vissza, mégis a kezelt faanyagok használhatósági vizsgálatánál alapvetően a szilárdságtani paraméterekre helyezték eddig a hangsúlyt. Modern világunkban, épületeinknél elengedhetetlen a megfelelő tűzállóság, építőanyagainknál a tűzvédelmi szabványoknak való megfelelés. Emiatt minden építőanyagunkat szabványosított normák szerint, arra engedéllyel rendelkező laborokban forgalmazásuk előtt vizsgálatoknak vetik alá, hogy megfelelőek-e a szilárdságtani-tűzvédelmi paraméterei. A modifikált fák speciális területet képviselnek a mai piacon, mert tűzvédelmi szempontból való vizsgálatuk nem terjedt el. Fokozottan igaz ez a Magyarországon gyártott Block Wood faanyagaira, melyeket eddig egyszer sem vizsgáltak még ilyen célra. Munkámban ezt a hiányt kívánom pótolni a gyártól kapott kezelt és kezeletlen faanyagokon végzett szabványos kísérleteken. Összegzésképpen dolgozatomban és előadásomban végül bemutatásra kerül majd a modifikálás általános jellemzése, a fa égési-szerkezeti sajátosságai, illetve a TÜBI laboratóriumában végzett kismintás kísérlet eredményeként kapott jellemző tűzvédelmi paraméterek. Ezen felül a faanyagokra vonatkozó európai szabványoknak megfelelően, a kapott adatok kiértékelése történik majd.
Mint az ismeretes az égés alapvető folyamat a Földön, az anyagok csak csekély mennyisége mondható tűzállónak, ezért azoknak, akik anyagokkal kívánnak foglalkozni, bármilyen vonatkozásban is, az éghetőség, a tűzvédelem, az általuk vizsgált anyagok égési sajátosságainak ismerete elengedhetetlen a pontos és precíz mérnöki munkához.



